Koninklike broers swaai glo appels in kombuisPrins William en prins Harry (AP Photo/Pool) Die hertog van Sussex, prins Harry, voer aan dat sy ouer broer, William, nou die prins van Wallis, hom tydens ŉ argument in 2019 glo fisiek aangeval het. Die argument het glo oor Harry se vrou, Meghan Markle, gegaan. Die jongste onthulling oor prinse Harry en William se broedertwis kom terwyl hulle pa, koning Charles III, besig is met voorbereiding vir sy kroning in Mei. Charles III het in September koning geword ná die dood van sy ma, koningin Elizabeth II, op 96-jarige ouderdom. The Guardian het Woensdag berig dat die 2019-voorval in prins Harry se lankverwagte memoire Spare vertel word. Spare word binnekort, te midde van ŉ voortslepende twis binne die Britse koninklike familie, uitgereik. Prins Harry (38) vertel in sy outobiografie dat ŉ argument in die kombuis van sy huis in Londen die voorval veroorsaak het. Prins William het glo gesê dat Meghan, hertogin van Sussex, “moeilik”, “ongeskik” en “onbeskof” is, waarna die broers na die grond getuimel en begin stoei het. “Hy het my aan die kraag gegryp, die ketting om my nek geskeur, en my op die vloer gestamp. Ek het op die hond se kosbak beland, wat onder my rug gekraak het, die stukke het in my gesny,” haal The Guardian uit Spare aan. Op versoek van Harry het William toe die kombuis verlaat, maar glo eers nadat hy omgedraai en gesê het dat Meghan nie van die onderonsie hoef te weet nie. Anders as sy broer het Harry dit eerder as ŉ aanval beskou. Harry en Meghan (41) het verlede maand in ŉ Netflix-dokumentêr getiteld Harry & Meghan die sluier oor hul ervarings binne die koninklike familie gelig. Die egpaar het in die dokumentêr hul ongelukkigheid toegeskryf aan rassistiese mediaberiggewing in poniekoerante wat glo deels deur hul eie familie aangehits is. Hulle het verder ook uitgebrei op hul besluit om Noord-Amerika toe te verhuis. Prins Harry het egter verlede week in ŉ onderhoud gesê hy wil familieverhoudings herstel. “Ek wil graag my pa in my lewe hê, en ek sal graag my broer ook wil terughê.”